روما لقديمة

روما لقديمة (ب النڭليزية Ancient Rome) هوّ مصطلح ف علم التاريخ لعصري لي كيشير ل لحضارة الرومانية من التأسيس ديال مدينة روما الطاليانية ف لقرن 8 قبل لميلاد، حتال لإنهيار ديال لإمبراطورية الرومانية لغربية ف لقرن 5. هادشي كيشمل مملكة روما (753 حتال 509 قبل لميلاد)، الجمهورية الرومانية (509 حتال 27 قبل لميلاد)، و لإمبراطورية الرومانية من 27 ق.م تال 476 ميلادية فاش نهارت لإمبراطورية الرومانية لغربية.

روما لقديمة بدات بحال تجمع سكني طالياكي (ديال شبه ڭزيرة الطاليان)، لي التقاليد كيڭولو بلي تأسس ف 753 قبل لميلاد، حدا واد تيبر. هاد التجمع تطور باش يعطي مدينة روما، و معا لوقت بدا كيسيطر على لمحيط ديالو ب مزيج ديال التحالفات و لقوة لعسكارية. و وصل باش يسيطر على شبه ڭزيرة الطاليان، و متص التقافة ليونانية لي كانت ديك لوقت مسيطرة ف جنوب الطاليان (ماڭنا ڭريكيا)، زيادة على التقافة لإتروسكية، باش يولّي أكبر قوة ف لميديطيراني و مناطق من ؤروپا. ف لأوج ديال روما لقديمة، سيطرات على سواحل شمال إفريقيا، مصر، جنوب ؤروپا، أغلبية ديال ؤروپا لغربية، لبلقان، قريميا، مناطق كبيرة من الشرق لأوسط بما فيها أناطوليا و الشام، و شوية من بلاد بين لويدان و لڭزيرة لعربية. لإمبراطورية لي بناو الرومان كاتّعتابر وحدة من أكبر لإمبراطوريات لي دازو ف التاريخ لقديم، و كانت مساحتها وصلات ل 5 مليون كلم مربع ف عام 117، تحت لحكم ديال لإمبراطور طرايان،  ب 50 تال 90 مليون د السكان، لي كيمتّلو 20% د لبشرية ف داك لوقت. الدولة الرومانية تطورات من مملكة نتيخابية، ل جمهورية كلاسيكية، و من بعد بشكل متزايد ل ديكتاتورية عسكارية ؤطوقراطية ف لفترة لإمبراطورية.

روما لقديمة ف لعادة كاتّجمع معا ليونان لقديمة ف مصطلح لعصر لقديم لكلاسيكي، و لمجتمعات و التقافات لمتشابهين لي كوّنو بجوج كيشكّلو لعالم ليوناني الروماني. لحضارة الرومانية لقديمة ساهمات ف اللوغات لعصرية باش كانهضرو، ف الدين، لمجتمع، الطيكنولوجيا، لقانون، السياسة، لحكومة، فن لحرب، لفن، لأداب، لمعمار و لهنداسة. روما خلقات عسكر حتيرافي و موسع، دارت نظام ديال لحكومة لي سماتو ريس پوبليكا res publica، لي كان مصدر إلهام ديال لأنظمة الجمهورية بحال ف فرانسا و لميريكان.; ;  و قدرات تدير إنجازات عظيمة ف الطيكنولوجيا و لمعمار، بحال لبني ديال قنالات د لما و طرقان على جميع لمناطق د لإمبراطورية، زيادة على معالم و مرافق فخيمة.

 نويطات 

 مصادر 


تصنيف:حضارات كلاسيكية
تصنيف:تاريخ قديم
تصنيف:مقالات ديال حركة لمقررات د يناير 2025